በበጀት እጥረት ወደ ልምምድ አለመግባታቸውን የላስታ ላልይበላ እግር ኳስ ቡድን ምክትል አምበል ተናገረ።
ባሕር ዳር፡ ሕዳር 06/2012 ዓ/ም (አብመድ) ቡድኑ ያጋጠመውን ችገር ለመፍታትም የአካባቢው ማኅበረሰብ ድጋፍ መድረግ እንደሚገባው የቡድኑ አሰልጠኝ ባየ ተፈሪ ጠይቀዋል።ሌሎች ቡድኖች ለውድድር የሚያበቃቸውን ዝግጅት እያደረጉ ባሉበት ወቅት የላስታ ላልይበላ እግር ኳስ ቡድን ባጋጠው የበጀት እጥረት እስካሁን ተጫዋቾችን ማሰባሰብ እንዳልቻለ የቡድኑ ምክትል አምበል ጸዳሉ አበባው ተናግሯል።ቡድኑ በ2011ዓ.ም ከሌሎች አቻ ቡድኖች ባነሰ ክፍያ ውጤታማ እንደሆነ የገለጸው ምክትል አምበሉ በበጀት እጥረት እስካሁን ለውድድር የሚያበቃቸውን ልምምድ አለመጀመራቸው ለስፖርቱ ዘርፍ ትኩረት እንዳልተሰጠው ማሳያ እንደሆነ ተናግሯል።‹‹ቡድኑ ከውጤታማነት ባለፈ የሥራ ዕድል ፈጥሯል፤ ከቅርሱ በተጨማሪ ለከተማው ገፅታ ግንባታ አስተዋፅኦ እያደረገም ነው። ይሁን እንጂ የላልይበላ ከተማ አስተዳደር እና የላስታ ወረዳ በጀት ባለመመደባቸው ቡድኑ ችግር ገጥሞታል›› ብሏል ምክትል አምበሉ ለአብመድ በሰጠው አስተያዬት። ከአካባቢው ባለፈ የሀገር ገፅታ ግንባታ ላይ ከፍተኛ ሥራ እየሠራ ያለን ቡድን ሁለቱ ወረዳዎች ያሏቸውን መልካም ፀጋዎች ተጠቅመው ቡድኑን ሊታደጉት እንደሚገባም አሳስቧል።በቡድኖች መካከል በሚደረገው የደርሶ መልስ ጨዋታም የአካባቢውን ማኅበረሰብ ተጠቃሚ እያደረገ የሚገኝ ቡድን መሆኑን ባለሀብቱ በመረዳት ለማጠናከር ድጋፍ ማድረግ አንደሚገባ ጠይቋል።የቡድኑ አሰልጣኝ ባየ ተፈሪ ደግሞ ‹‹በብሔራዊ ሊግ ታሪክ ወደ ከፍተኛ ሊግ ለመግባት በተደረገው የመጀመሪያ ዙር ጨዋታ ግብ ሳይቆጠርበት አንደኛ ደረጃን በመያዝ ያለፈ ጠንካራ ቡድን ነው። ቡድኑ ለመጀመሪያ ጊዜ ወደ ከፍተኛ ሊግ ለመግባት ዝዋይ ላይ በተደረገው ውድድር ተሳትፎ በቀጣይ ለሚደረገው ውድድር ልምድ አግኝቷል፣ የተሻሉ ተጫዋቾችም ለተሻሉ ቡድኖች ተመርጠውበታል›› ብለዋል፡፡